榘子名字義
作者：陳淳
朝代：宋

paragraphs: 小子爾定孫，來前吾語汝。
爾今既加冠，盍以成人遇。
今爾名以榘，字爾以方叟。
告爾名字義，爾其敬聽受。
榘所以爲方，是爲法度器。
極天下之方，不能外乎是。
在人事而言，不越乎此理。
此理根所性，其本一而已。
散諸事物間，各各有所止。
當然不容易，萬殊而一揆。
截截有成法，方正無少陂。
聖人安而行，所欲不踰此。
賢者勉而復，折旋必中矣。
學者思聖賢，於學亦必以。
所擇要精明，所執在固緻。
法皆自中定，方非由外至。
如或非禮視，是以不法視。
於視爲不方，隨物而妄伺。
如或非禮聽，是以不法聽。
於聽爲不方，隨物而妄應。
如或非禮言，是以不法言。
於言爲不方，隨物而妄宣。
如或非禮動，是以不法動。
於動爲不方，隨物而妄往。
惟視方而明，不爲非禮傾。
惟聽方而聰，不爲非禮從。
惟言方而信，不爲非禮徇。
惟動方而直，不爲非禮適。
一一守吾法，私意無容雜。
尋絕枉尺爲，乘戒詭遇合。
直道範馳驅，何行不檢押。
其可者則與，不可者必拒。
交遊自正方，不隨不可去。
有善者則從，不善者必克。
處事自正方，不隨不善溺。
隨物則爲圓，非圓特其偏。
同流而合汙，在方誠有愆。
先方而後圓，於圓乃可全。
既無一不方，斯無一不圓。
動容皆中禮，從心得孔傳。
豈但方之熟，實惟圓之安。
聖法萬世在，榘爾其勉旃。
稱名惕自省，聞字肅反觀。
斯義無爾愧，服膺常拳拳。